Vreugde toe klein Helena in Mosambiek 'n bokkie kry | Netwerk24
Deur Lynn Williams 18 April 2019 07:02
Dr. André Hattingh met die boklam wat hy vir klein Helena gebring het. Op 'n vorige besoek het hy haar huilend gekry nadat sy haar eie bokkie weens die verwoestende sikloon verloor het. Foto: Pediatric Care Africa
Netwerk24Foto: Pediatric Care Africa
Dr. André Hattingh, stigter van Pediatric Care Africa, het hulp verleen aan die mense in die Sofala-provinsie van Mosambiek toe hy haar daar sien sit.
Die trane het by haar wange afgestroom en toe hy vra of sy beseer is, het sy gesê haar naam is Helena en sy is hartseer omdat sy haar bokkie in die chaos verloor het.
Hy het belowe hy sal vir haar 'n bokkie bring en toe hy onlangs weer daar was, het hy sy belofte gehou. Sy was in vervoering oor haar nuwe boklam.
Hy samel nou weer voorraad in vir die mense wat weens die sikloon haweloos gelaat is.
Toe hy die eerste keer op 18 Maart daar aankom, het hy kort daarna toestemming by die Mosambiekse mediese raad gekry om te help.
Hy het onder meer siek mense na die hospitaal in Chimoio gebring en mediese hulp verleen aan honderde inwoners van Inchope en die omliggende dorpies in die Sofala-provinsie.
Hy het 'n ton kos, gebottelde water en ander artikels wat sakeondernemings in die Laeveld geskenk het, aan dié mense uitgedeel.
Klein Helena met haar nuwe boklam. Foto: Pediatric Care Africa
Hy het daarna na Suid-Afrika teruggekeer om voorrade soos mieliemeel, blikkieskos, gebottelde water en geld vir medisyne in te samel, en is vroeg in April weer terug Mosambiek toe.
Luidens Pediatric Care Afrika het dié organisasie op sy onlangse besoek 750 kg kos aan die weeshuis in Inchopo geskenk. Hulle het ook 2 000 kg kos aan ma's met kinders by die kliniek geskenk.
Die kliniek is weer operasioneel en danksy Pediatric Care Africa is daar genoeg medisyne en ander mediese voorraad.
"Die nood vir kos is groot, want die meeste mense het hul mielies en aangeplante groente verloor. Hulle ly honger en daar is geen moontlikheid om weer voor die volgende seisoen te plant nie," sê Hattingh, wat Sondag na Suid-Afrika teruggekeer het.